**Tu, dimineață infidelă**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu, dimineață infidelă

Tu, dimineață infidelă

Cu plete lungi de flori pe ram

Te duci pe drum ca o gazelă

Și bați la fiecare geam.

Ce bine mi te-așezi pe coate

Poemele când le citești,

Dar iată-mă cum stau pe spate

Când tu din praguri mă privești.

Acum hazardul nu domnește

În luna mea cu ochi de jar,

Iar soarele se risipește

Prin viscoliri de chihlimbar.

Dar eu mă dărui ca o floare

Și port petalele în plete

În răsărit m-arăt la soare

Când diminețile dorm bete.

E noapte iar și burgul plânge

Este hoinar, te vrea pe-alei,

Iar noaptea, cerul, stele strânge,

Lumini și temeri în femei.

Rămânem iară amândouă

Cu inima bătând alert

Pe-aceleași veșnicii de rouă

C-un val de gânduri prin deșert.

În albe dimineți, hoinară,

De-am să te mai zăresc pe-o stea

Îți voi cânta la o chitară

Despre eternitatea mea.

Tu, să m-asculți din prag cuminte

Și visele să-mi tâlcuiești

Că din aducerile-aminte;

Îmi tot șopteai că mă iubești.

Mă arde setea de lumină

Dar zorii tăi se răzvrătesc

În ceasul cel purtat de vină,

Când; îți spuneam că te iubesc.

Vino să mi te țin în casă,

Insomniacă să îți par,

Te rog nu mai pleca de-acasă

Prin viscolul de chihlimbar.